**Niklas Kaul** (sündinud 11. veebruaril 1998 Mainzis) on Saksamaa kümnevõistleja, maailmameister. 

Ta alustas karjääri TuS Saulheimis, kus tegeles kergejõustiku ja käsipalliga. 2009. aastal liitus ta USC Mainzi kergejõustikluklubiga. Noorteklassides võistles Kaul edukalt nii mitmevõistluses kui ka odaviskes. 2015. aasta noorte maailmameistrivõistlustel Calis püstitas ta kümnevõistluses noorte maailmarekordi 8002 punkti ning tuli Ludovic Bessoni ja Hans-Christian Hausenbergi ees maailmameistriks. Odaviskes võitis ta hõbemedali. 

2016. aasta juunioride maailmameistrivõistlustel Bydgoszczis võitis ta Maksim Andraloitsi ja Johannes Ermi ees kümnevõistluse kuldmedali juunioride maailmameistrivõistluste rekordiga 8162 punkti. 2017. aasta Euroopa juunioride meistrivõistlustel Grossetos võitis ta tulemusega 8435 punkti kuldmedali eestlaste Johannes Ermi ja Karel Tilga ees ning alistas 1982. aastast Torsten Vossile kuulunud juunioride maailmarekordi 8397 punkti.

Täiskasvanute tiitlivõistluste debüüdi tegi Kaul 2018. aasta Euroopa meistrivõistlustel Berliinis, kui pääses vigastatud Kai Kazmireki asemel starti ja oli 8220 punktiga Arthur Abele, Ilja Škurenjovi ja Vitali Žuki järel neljas.

2019. aasta Euroopa U23 meistrivõistlustel Gävles võitis ta kuldmedali võistluste rekordi 8572 punktiga. Maailmameistrivõistlustel Dohas püstitas Kaul isikliku rekordi 8691 punkti ja tuli Maicel Uibo ja Damian Warneri ees maailmameistriks. Seejuures oli ta esimese päeva järel 11. kohal, kuid tõusis teisel päeval pärast kettaheite, teivashüppe ja odaviske isiklikke rekordeid ning senise liidri Kevin Mayeri teivashüppes tulemuseta jäämist esimeseks.

Tokyo olümpiamängudel katkestas Kaul kümnevõistluse 400 meetri jooksu järel.

2022. aasta maailmameistrivõistlustel oli Kaul 8434 punktiga kuues. Euroopa meistrivõistlustel Münchenis kaotas ta teivashüppe järel liidrile, šveitslasele Simon Ehammerile enam kui 500 punktiga. Tänu headele tulemustele odaviskes ja 1500 meetri jooksus edestas ta kokkuvõttes šveitslast 77 punktiga ning tuli 8545 punktiga Ehammeri ja Janek Õiglase ees Euroopa meistriks.

2019. aastal valiti Kaul Saksamaa aasta meessportlaseks.

Isiklikku
---------

Kauli perekonnas on teisigi kergejõustiklasi. Isa Michael on tulnud Saksamaa meistriks 400 meetri tõkkejooksus. Ema Stefanie on olnud Austria meister 400 meetri jooksus ja 800 meetri jooksus ning 400 meetri tõkkejooksus ning töötab kergejõustikutreenerina. Niklase noorem õde Emma on võistelnud noorteklassides mitmevõistluses. 

Ta on õppinud Johannes Gutenbergi Mainzi Ülikoolis füüsika- ja kehalise kasvatuse õpetajaks.

Isiklikud rekordid
------------------

### Mitmevõistlus

* Kümnevõistlus – 8691 punkti, 4. oktoober 2019, Doha

### Üksikalad

Väljas

| Ala | Tulemus | Aeg | Koht |
| --- | --- | --- | --- |
| 100 m jooks | **11,16** | 15. august 2022 | Saksamaa München |
| Kaugushüpe | **7.36** | 4. august 2021 | Jaapan Tokyo |
| Kuulitõuge | **15.19** | 13. juuli 2019 | Rootsi Gävle |
| Kõrgushüpe | **2.11** | 4. august 2021 | Jaapan Tokyo |
| 400 m jooks | **47,87** | 15. august 2022 | Saksamaa München |
| 110 m tõkkejooks | **14,27** | 24. juuli 2022 | Ameerika Ühendriigid Eugene |
| Kettaheide | **49.20** | 3. oktoober 2019 | Katar Doha |
| Teivashüpe | **5.00** | 3. oktoober 2019 | Katar Doha |
| Odavise | **79.05** | 3. oktoober 2019 | Katar Doha |
| 1500 m jooks | **4.10,04** | 16. august 2022 | Saksamaa München |

Sees

| Ala | Tulemus | Aeg | Koht |
| --- | --- | --- | --- |
| 60 m jooks | **8,24** | 3. veebruar 2019 | Saksamaa Frankfurt |
| Kuulitõuge | **13.23** | 21. jaanuar 2018 | Saksamaa Ludwigshafen |
| Kõrgushüpe | **1.90** | 21. veebruar 2016 | Saksamaa Dortmund |
| Teivashüpe | **5.00** | 3. veebruar 2019 | Saksamaa Frankfurt |

Allikas: Rahvusvaheline Kergejõustikuliit

Viited
------

1. ↑
2. ↑
3. ↑

Välislingid
-----------

|  |  |
| --- | --- |
|  | Pildid, videod ja helifailid Commonsis: **Niklas Kaul** |

* Niklas Kaul Rahvusvahelise Kergejõustikuliidu kodulehel Muuda Vikiandmetes

| * v
* r
Meeste kümnevõistluse maailmameistrid |
| --- |
| 
1983: Daley Thompson • 1987: Torsten Voss • 1991: Dan O'Brien • 1993: Dan O'Brien • 1995: Dan O'Brien • 1997: Tomáš Dvořák • 1999: Tomáš Dvořák • 2001: Tomáš Dvořák • 2003: Tom Pappas • 2005: Bryan Clay • 2007: Roman Šebrle • 2009: Trey Hardee • 2011: Trey Hardee • 2013: Ashton Eaton • 2015: Ashton Eaton • 2017: Kévin Mayer • 2019: Niklas Kaul • 2022: Kévin Mayer |